

**ŽUPAN**

KLASA: 344-02/22-01/2

URBROJ: 2198-13-22-2

Zadar, 28. prosinca 2022. godine

Na temelju Odluke o raspisivanju Javnog poziva za financiranje programskih sadržaja pružatelja elektroničkih publikacija od interesa za Zadarsku županiju u 2023. godini, KLASA: 344-02/22-01/2, URBROJ: 2198-01-22-1, od 27. prosinca 2022. godine, župan Zadarske županije 28. prosinca 2022. godine raspisuje

**JAVNI POZIV**

**za financiranje programskih sadržaja pružatelja elektroničkih publikacija od interesa za Zadarsku županiju u 2023. godini**

**I. PREDMET JAVNOG POZIVA**

Predmet Javnog poziva je javno prikupljanje prijava za financiranje programskih sadržaja pružatelja elektroničkih publikacija od interesa za Zadarsku županiju u 2023. godini sukladno Zakonu o elektroničkim medijima (Narodne novine br. 111/21.,114/22.). Pod programskim sadržajima podrazumijevaju se objave od interesa za Zadarsku županiju i stanovnike Zadarske županije koje su izdvojene u tematske cjeline ili pojedinačno. Pod programskim sadržajem ne podrazumijeva se elektronička publikacija (portal) u cijelosti. Cilj dodjele financijskih sredstava je proizvodnja i objava kvalitetnih programskih sadržaja od interesa za Zadarsku županiju i stanovnike Zadarske županije.

**II. UVJETI ZA PRIJAVU NA JAVNI POZIV**

Na Javni poziv mogu se prijaviti pružatelji elektroničke publikacije koji obavljaju djelatnost elektroničkog medija i ispunjavaju sljedeće uvjete:

- imaju sjedište na području Zadarske županije ili dopisništvo na području Zadarske županije;

- elektroničke publikacije upisane su u Knjigu pružatelja elektroničkih publikacija koje svojim sadržajem nisu proizašle iz tiskanih medija, televizije ili radio postaja, a koje sadržajem većinom pokrivaju teme s područja Zadarske županije i njenih gradova i općina;

- prijavitelj mora biti upisan u Knjigu pružatelja elektroničkih publikacija najmanje godinu dana od dana predaje prijave.

Pravo na dodjelu financijskih sredstava ne mogu ostvariti pružatelji elektroničke publikacije:

- koji se za prijavljene programske sadržaje financiraju iz sredstava Fonda za poticanje i pluralizam elektroničkih medija, proračuna Europske unije, državnog proračuna;

- koji su u likvidaciji ili stečajnom postupku;

- koji imaju nepodmirenih obveza prema proračunu Republike Hrvatske.

**III. KRITERIJI DODJELE FINANCIJSKIH SREDSTAVA**

Kriteriji temeljem kojih će se utvrđivati prednost prijavljenog programskog sadržaja su:

1. Sadržaj programa, kvaliteta, kreativnost, inovativnost, autorski pristup u osmišljavanju programskog sadržaja.

Broj bodova: 0 - 10

1. Lokalni karakter programskog sadržaja (praćenje događaja na području županije), usmjerenost na potrebe i interese građana Zadarske županije, vjerodostojnost objava i uključenost građana u predložene programske sadržaje.

Broj bodova: 0 - 10

1. Dinamika objava prijavljenog programskog sadržaja na primarnom mediju te dinamika objava istog ili prilagođenog sadržaja na društvenim mrežama i ostalim medijskim platformama proizašlih iz primarnih medija prijavitelja.

Broj bodova: 0 - 10

1. Popis članaka/ tema objavljenih tijekom 2022. godine čiji je sadržaj usmjeren na potrebe i interese građana Zadarske županije.

Broj bodova: 0 - 10

1. Doseg objava medija to jest izvješće *Google Analytics* za elektroničke publikacije (rujan 2022., listopad 2022. i studeni 2022.).

Broj bodova: 0 - 10

**Ukupno 0 - 50 bodova**

**Dodatno će se vrednovati, s maksimalno do 10 bodova, sadržaji usmjereni na teme:**

● ostvarivanja prava građana na javno informiranje (1 - 3 boda),

● poticanja gospodarskih aktivnosti na području Zadarske županije (1 bod),

● poticanja poljoprivrednog i ruralnog razvoja te zaštite okoliša na području Zadarske županije (1 bod),

● poticanja kulturne raznolikosti, umjetnosti i njegovanje baštine Zadarske županije (1 bod),

● razvoja znanosti, odgoja, obrazovanja i sporta (1 bod),

● promocije zdravlja i socijalne uključenosti, posebice populacije starijih osoba, hrvatskih branitelja, osoba s invaliditetom i osoba s posebnim potrebama (1 bod),

● poticanja turizma i turističkih manifestacija (1 bod),

● nacionalnih manjina u Zadarskoj županiji (1 bod).

**Neće se vrednovati objava sadržaja isključivo informativnog karaktera.**

**IV. SADRŽAJ PRIJAVE**

Prijava na Javni poziv sadrži sljedeću dokumentaciju:

1. Obrazac 1 – ispunjen u cijelosti, ovjeren pečatom i potpisom osobe ovlaštene za zastupanje,

2. Obrazac 2 – podaci o programskom sadržaju koji se prijavljuje, ovjeren pečatom i potpisom osobe ovlaštene za zastupanje,

3. Izjava – ispunjena u cijelosti, ovjerena pečatom i potpisom ovlaštene osobe za zastupanje,

4. Ovjereni izvadak iz Upisnika pružatelja elektroničkih publikacija koji se vodi pri Vijeću za elektroničke medije,

5. Potvrda nadležne porezne uprave o nepostojanju duga,

6. *Google Analytics* podaci za elektroničke publikacije – *Audience Overview/*pregled posjećenosti za razdoblje od 1. rujna 2022. do 30. studenoga 2022. (*export/*izvesti u PDF obliku),

7. Preslika rješenja o upisu u sudski ili drugi odgovarajući registar, ili drugi dokument kojim nakladnik dokazuje da ima sjedište, odnosno poslovnu jedinicu na području Zadarske županije koja ne smije biti starija od 6 mjeseci od dana objave Javnog poziva.

8. Popis članaka/tema objavljenih tijekom 2022. godine ovjeren pečatom i potpisom ovlaštene osobe za zastupanje koji dokazuje da je prijavitelj na primarnom mediju objavio minimalno deset (10) članaka/tema, a koji mora sadržavati: naziv članka/teme, sadržaj odnosno opis programa s naznakom datuma objave.

Prijedlozi programskih sadržaja dostavljaju se isključivo na propisanim obrascima koji su dostupni na službenim mrežnim stranicama Zadarske županije ([www.zadarska-zupanija.hr](http://www.zadarska-zupanija.hr)).

Obrasci se ispunjavaju isključivo pomoću računala.

Nakladnik može na Javni poziv prijaviti više programskih sadržaja koji se obrađuju na Obrascu 2.

**V. NAČIN PRIJAVE**

Prijava i pripadajuća dokumentacija predaje se poštom preporučeno u zatvorenoj omotnici na adresu: ZADARSKA ŽUPANIJA, URED ŽUPANA, Božidara Petranovića 8, 23 000 Zadar ili osobno u pisarnici Zadarske županije, Božidara Petranovića 8, 23 000 Zadar, u zatvorenoj omotnici s naznakom: „Ne otvaraj - Prijava na Javni poziv za financiranje programskih sadržaja lokalnih i regionalnih nakladnika elektroničkih publikacija od interesa za Zadarsku županiju u 2023. godini“.

**VI. ROK ZA PODNOŠENJE PRIJAVE**

Prijave na Javni poziv s pripadajućom dokumentacijom podnose se u roku od 8 (osam) dana od dana objave Javnog poziva na mrežnim stranicama Zadarske županije.

Prijave na Javni poziv koje ne budu podnesene u gore utvrđenom roku, na način i u obliku opisanom u točkama IV., V. i VI. ovog Javnog poziva, smatrat će se neprihvatljivima i neće se razmatrati. Razmatrat će se samo programski sadržaji koji su pravodobno prijavljeni te koji u cijelosti zadovoljavaju propisane uvjete Javnog poziva.

**VII. REZULTATI JAVNOG POZIVA, PRAVO PRIGOVORA I POTPISIVANJE UGOVORA**

Zaključak o dodjeli financijskih sredstava donosi župan Zadarske županije na prijedlog Povjerenstva koje imenuje župan Zadarske županije, a koje će, sukladno kriterijima ovog Javnog poziva, razmotriti i ocijeniti prijave podnesene na Javni poziv.

Rezultati Javnog poziva bit će objavljeni na službenim mrežnim stranicama Zadarske županije u roku od 3 (tri) dana od dana odabira.

Zaprimljene prijave na Javni poziv se ne vraćaju.

Prijavitelji imaju pravo prigovora na Zaključak o dodjeli financijskih sredstava.

Rok za podnošenje prigovora je 8 (osam) dana od objave Zaključka o dodjeli financijskih sredstava na mrežnim stranicama Zadarske županije.

O prigovoru odlučuje župan Zadarske županije.

Prijavitelji kojima se odobre financijska sredstva sklopit će sa Zadarskom županijom Ugovor o financiranju programskih sadržaja kojim će se regulirati međusobna prava i obveze korisnika financijskih sredstva i Županije.

Broj i iznos dodijeljenih sredstava bit će usklađen s raspoloživim proračunskim sredstvima Zadarske županije za 2023. godinu.

**VIII. NAČIN OBJAVE INFORMACIJA**

Informacije o ovom Javnom pozivu, propisani obrasci i dokumentacija te sve obavijesti i promjene uz ovaj Javni poziv, kao i Zaključak o dodjeli financijskih sredstava, bit će objavljene na mrežnim stranicama Zadarske županije ([www.zadarska-zupanija.hr](http://www.zadarska-zupanija.hr)).

Dodatne informacije mogu se dobiti na adresu e-pošte: [informiranje@zadarska-zupanija.hr](mailto:informiranje@zadarska-zupanija.hr)